Prijedlog

Na osnovu člana 13. Zakona o principima lokalne samouprave u Federaciji Bosne i Hercegovine („Službene novine Federacije BIH“, broj: 49/06) i člana 28. st. 3. Statuta Općine Breza - Prečišćeni tekst („Službeni glasnik općine Breza“, broj: 8/09), Općinsko vijeće, na sjednici održanoj \_\_\_\_\_.02.2021. godine, donijelo je

**O D L U K U**

**o naknadama za rad radnih tijela Općinskog Vijeća Breza**

Član 1.

Ovom Odlukom, utvrđuje se visina i način isplate naknada članovima stalnih i povremenih radnih tijela Općinskog vijeća u okviru prava i dužnosti utvrđenih zakonom, Statutom Općine i Poslovnikom o radu Općinskog vijeća.

Član 2.

Članovi stalnih radnih tijela Vijeća, izuzev Općinske izborne komisije i Komisije za procjenu prometne vrijednosti nepokretnosti, imaju pravo na naknadu prema broju utrošenih sati na tim poslovima.

Naknada po jednom satu iznosi 10,00 KM.

Pored navedene naknade članovi Komisije za statut i propise i Drugostepene upravne komisije imaju pravo i na paušal za svaku održanu sjednicu u iznosu od 10,00 KM za pripremu sjednice.

Član 3.

Jedan predstavnik Komisije za statut i propise je obavezan prisustvovati sjednicama općinskog vijeća i po tom osnovu tom članu komisije pripada paušal u iznosu od 10,00 KM za prisustvo sjednici.

Prisustvo sjednicama općinskog vijeća se naizmjenično rotira između predsjednika i svih članova Komisije iz prethodnog stava.

Član 4.

Članovima povremenih radnih tijela Vijeća visina naknade se utvrđuje posebnim zaključkom Općinskog vijeća a prema vrsti, složenosti i obimu izvršenih poslova i zadataka.

Član 5.

Isplatu naknade utvrđene na osnovu ove Odluke vrši Služba za finansije, inspekcijske poslove Općine Breza na osnovu ove Odluke i Naloga za isplatu naknade članovima određenog radnog tijela koji sačinjava Stručna služba Općinskog vijeća i načelnika.

Stručna služba Općinskog vijeća i načelnika Nalog iz prethodnog stava sačinjava na zahtjev radnog tijela a na osnovu službene evidencije održanih sjednica radnih tijela.

Sastavni dio Naloga za isplatu je zahtjev radnog tijela i zapisnik o radu radnog tijela.

Isplata se vrši se vrši na lične račune članova radnih tijela.

Član 6.

Visina stalne mjesečne naknade članovima Općinske izborne komisije u izbornom periodu i izvan izbornog perioda propisana je odredbama Izbornog zakona Bosne i Hercegovine(„Službeni glasnik Bosne i Hercegovine“, broj: 23/01, 7/02, 9/02, 20/02, 25/02, 4/04, 20/04, 25/05, 52/05, 65/05, 77/05, 11/06, 24/06, 32/07, 33/08, 37/08, 32/10, 18/13, 7/14 i 31/16) i Odlukom o visini naknade za rad izborne komisije osnovne izborne jedinice BiH – Prečišćeni tekst („Službeni glasnik BiH“ broj: 32/16) koju je donijela Centralna izborna komisije BiH.

Član 7.

Visina naknade za rad članova komisije za procjenu prometne vrijednosti nepokretnosti utvrđuje se posebenom odlukom Općinskog vijeća Breza na osnovu Zakona o porezu na promet nepokretnosti („Službene novine ZDK“ broj: 6/09 i 6/13).

Član 8.

Isplatu naknade članovima Općinske Izborne komisije vrši Služba za finansije, inspekcijske poslove Općine Breza na osnovu Odluke Centralne izborne komisije Bosne i Hercegovine.

Član 9

Mjesečni iznos naknade članovima stalnih i povremenih radnih tijela Vijeća ne može biti veći od vijećničke naknade izuzev Općinske izborne komisije shodno Odluci Centralne izborne komisije.

Član 10.

Vijećnici Općinskog vijeća Breza nemaju pravo na naknadu za rad u stalnim i povremenim radnim tijelima vijeća.

Član 11.

Naknade utvrđene ovom Odlukom u cjelosti se obezbjeđuju u Budžetu Općine Breza a iste su u ovoj Odluci utvrđene u neto iznosu.

Član 12.

Stupanjem na snagu ove Odluke, prestaje da važi Odluka o naknadi članovima stalnih i povremenih radnih tijela Općinskog vijeća broj: 01/1-023-55/98 od 22.01.1998. godine.

Član 13.

Ova Odluka stupa na snagu osmog dana od dana objavljivanja u „Službenom glasniku Općine Breza“.

Broj: Predsjedavajući

Breza: Općinskog vijeća

Anel Rihić

**Obrazloženje**

**Pravni osnov za donošenje:**

Pravni osnov sadržan je u članu13. Zakona o principima lokalne samouprave u Federaciji Bosne i Hercegovine („Službene novine Federacije BIH“, broj: 49/06) i članu 28. stav 3. Statuta Općine Breza - Prečišćeni tekst („Službeni glasnik općine Breza“, broj: 8/09).

**Razlozi za donošenje:**

Obzirom da je važeća Odluka Odluka o naknadi članovima stalnih i povremenih radnih tijela Općinskog vijeća donesena 22.01.1998. godine, te da su se izmjenili zakonski propisi koji regulišu navedenu oblast predlažemo Općinskom vijeću Breza da donese odluku u predloženom tekstu.

Predlagač

Općinski načelnik

Vedad Jusić